CELEX: 32022D0407
Language: hr
Date: 2022-03-09 00:00:00
Title: Provedbena odluka Komisije (EU) 2022/407 оd 9. ožujka 2022. o završetku djelomične privremene revizije kompenzacijskih mjera koje se primjenjuju na uvoz određene kalifornijske pastrve podrijetlom iz Republike Turske

10.3.2022   
               
               
                  HR
               
               
                  Službeni list Europske unije
               
               
                  L 83/60
               
            
         PROVEDBENA ODLUKA KOMISIJE (EU) 2022/407
         оd 9. ožujka 2022.
         o završetku djelomične privremene revizije kompenzacijskih mjera koje se primjenjuju na uvoz određene kalifornijske pastrve podrijetlom iz Republike Turske
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1037 Europskog parlamenta i Vijeća od 8. lipnja 2016. o zaštiti od subvencioniranog uvoza iz zemalja koje nisu članice Europske unije (1) („osnovna uredba”), a posebno njezin članak 14. stavak 1. i članak 19.,
         budući da:
         1.   POSTUPAK
         
         1.1   Prethodni ispitni postupci i mjere na snazi
         
         
                     (1)
                  
                  
                     Provedbenom uredbom (EU) 2015/309 (2) Komisija je uvela konačne kompenzacijske pristojbe na uvoz određene kalifornijske pastrve podrijetlom iz Republike Turske („početni ispitni postupak”).
                  
               
                     (2)
                  
                  
                     Nakon djelomične privremene revizije u pogledu subvencioniranja svih proizvođača izvoznika Komisija je 4. lipnja 2018., u skladu s Provedbenom uredbom Komisije (EU) 2018/823 (3), odlučila zadržati mjere utvrđene u početnom ispitnom postupku.
                  
               
                     (3)
                  
                  
                     Utvrdila je da izmjena turskog zakonodavstva o subvencijama za proizvođače pastrve koja je bila predmet revizije ne opravdava revidiranje kompenzacijskih pristojbi za sve proizvođače pastrve u Turskoj. Međutim, primijećeno je da se učinak te zakonodavne izmjene razlikuje na razini pojedinačnih društava (4).
                  
               
                     (4)
                  
                  
                     Nakon djelomične privremene revizije Komisija je 15. svibnja 2020., u skladu s Provedbenom uredbom Komisije (EU) 2020/658 (5), izmijenila razinu kompenzacijske pristojbe za jednog proizvođača izvoznika.
                  
               
                     (5)
                  
                  
                     Nakon revizije zbog predstojećeg isteka mjera Komisija je 20. svibnja 2021., u skladu s Provedbenom uredbom Komisije (EU) 2021/823 (6), odlučila zadržati razinu kompenzacijskih pristojbi kako je utvrđena u početnom ispitnom postupku i kako je izmijenjena Provedbenom uredbom (EU) 2020/658.
                  
               
                     (6)
                  
                  
                     Utvrdila je da bi istek mjera na snazi doveo do nastavka subvencioniranja jer bi se subvencionirani izvoz predmetnog proizvoda u Uniju nastavio u znatnom obujmu. Osim toga, s obzirom na velik rezervni kapacitet u Turskoj, privlačnost tržišta Unije, cijene uvoza iz Turske i njihov vjerojatni učinak na industriju Unije, postojala je vjerojatnost nastavka štete ako se dopusti da mjere isteknu.
                  
               
                     (7)
                  
                  
                     Ukratko, zaključeno je da ne postoje uvjerljivi razlozi u interesu Unije protiv zadržavanja postojećih mjera.
                  
               
                     (8)
                  
                  
                     Konačne kompenzacijske pristojbe koje su trenutačno na snazi kreću se od 1,5 % do 9,5 %.
                  
               1.2   Pokretanje djelomične privremene revizije
         
         
                     (9)
                  
                  
                     Komisija je 29. svibnja 2020. zaprimila zahtjev za djelomičnu privremenu reviziju kompenzacijske pristojbe na snazi u skladu s člankom 19. osnovne uredbe koji je podnio proizvođač izvoznik Selina Balik Isleme Tesis Ithalat Ihracat ve Ticaret Anonim Sirketi („podnositelj zahtjeva”). Opseg zahtjeva za djelomičnu privremenu reviziju bio je ograničen na preispitivanje subvencioniranja u mjeri u kojoj se odnosi na podnositelja zahtjeva.
                  
               
                     (10)
                  
                  
                     Europska komisija pokrenula je 5. veljače 2021. privremenu reviziju kompenzacijskih mjera koje se odnose na uvoz u Uniju određene kalifornijske pastrve podrijetlom iz Republike Turske („predmetna zemlja”) u skladu s člankom 19. osnovne uredbe. Obavijest o pokretanju postupka objavila je u Službenom listu Europske unije („Obavijest o pokretanju postupka”) (7).
                  
               
                     (11)
                  
                  
                     Podnositelj zahtjeva tvrdio je da se čini da su se okolnosti koje su opravdavale postojeće kompenzacijske mjere promijenile te da su u njegovu slučaju te promjene trajne.
                  
               1.3   Razdoblje ispitnog postupka revizije i razmatrano razdoblje
         
         
                     (12)
                  
                  
                     Revizija subvencioniranja podnositelja zahtjeva obuhvaćala je razdoblje od 1. siječnja 2020. do 31. prosinca 2020.
                  
               1.4   Zainteresirane strane
         
         
                     (13)
                  
                  
                     Komisija je u Obavijesti o pokretanju postupka pozvala zainteresirane strane da joj se obrate radi sudjelovanja u reviziji. Osim toga, Komisija je o pokretanju revizije obavijestila podnositelja zahtjeva, poznate proizvođače i udruženja iz Unije i vladu predmetne zemlje te ih je pozvala na sudjelovanje.
                  
               
                     (14)
                  
                  
                     Zainteresirane strane imale su priliku dostaviti primjedbe na pokretanje revizije i zatražiti saslušanje pred Komisijom i/ili službenikom za saslušanje u trgovinskim postupcima.
                  
               1.4.1   Odgovori na upitnik i posjeti radi provjere
         
         
                     (15)
                  
                  
                     Komisija je podnositelju zahtjeva i tijelima predmetne zemlje poslala upitnike.
                  
               
                     (16)
                  
                  
                     Komisija je primila odgovore na upitnik i od podnositelja zahtjeva i od tijela predmetne zemlje.
                  
               2.   PREDMETNI PROIZVOD I ISTOVJETNI PROIZVOD
         
         2.1   Proizvod iz postupka revizije
         
         
                     (17)
                  
                  
                     Predmet ove revizije jest kalifornijska pastrva (Oncorhynchus mykiss)
                     
                                 —
                              
                              
                                 živa, pojedinačne mase 1,2 kg ili manje, ili
                              
                           
                                 —
                              
                              
                                 svježa, rashlađena, smrznuta i/ili dimljena:
                                 
                                             —
                                          
                                          
                                             u obliku cijele ribe (s glavom), bez škrga ili s njima, bez utrobe ili s njom, pojedinačne mase 1,2 kg ili manje, ili
                                          
                                       
                                             —
                                          
                                          
                                             bez glave, bez škrga ili s njima, bez utrobe ili s njom, pojedinačne mase 1 kg ili manje, ili
                                          
                                       
                                             —
                                          
                                          
                                             u obliku fileta pojedinačne mase 400 g ili manje,
                                          
                                       
                           podrijetlom iz Republike Turske i trenutačno razvrstana u oznake KN ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 i ex 0305 43 00 (oznake TARIC 0301919011, 0302118011, 0303149011, 0304429010, 0304829010 i 0305430011) („proizvod iz postupka revizije”).
                  
               
                     (18)
                  
                  
                     Kao i u početnom ispitnom postupku, Komisija je utvrdila da proizvod koji se proizvodi u Turskoj i izvozi u Uniju te proizvod koji u Uniji proizvodi i prodaje industrija Unije imaju ista osnovna fizička, tehnička i kemijska svojstva te iste osnovne krajnje namjene. Stoga se ti proizvodi smatraju istovjetnima u smislu članka 2. točke (c) osnovne uredbe.
                  
               3.   POVLAČENJE ZAHTJEVA
         
         
                     (19)
                  
                  
                     Dopisom Komisiji od 30. studenoga 2021. podnositelj zahtjeva povukao je zahtjev za privremenu reviziju.
                  
               
                     (20)
                  
                  
                     U skladu s člankom 14. stavkom 1. osnovne uredbe postupak se može završiti ako završetak nije protivan interesu Unije.
                  
               
                     (21)
                  
                  
                     Ispitnim postupkom nisu otkriveni razlozi zbog kojih bi navedeni završetak bio protivan interesu Unije.
                  
               
                     (22)
                  
                  
                     Nadalje, Europska komisija pokrenula je 20. rujna 2021. privremenu reviziju kompenzacijskih mjera koje se primjenjuju na uvoz u Uniju određene kalifornijske pastrve podrijetlom iz Republike Turske (8), kojom je obuhvaćena cijela zemlja. Stoga će se u okviru te revizije antisubvencijske mjere koje su trenutačno na snazi preispitati za sve proizvođače izvoznike.
                  
               4.   ZAKLJUČAK I OBJAVA
         
         
                     (23)
                  
                  
                     Komisija stoga smatra da bi postupak djelomične privremene revizije trebalo završiti bez službene odluke u vezi s bilo kakvim bitnim trajnim promjenama i praksom subvencioniranja podnositelja zahtjeva.
                  
               
                     (24)
                  
                  
                     Zainteresirane strane o tome su obaviještene te im je omogućeno podnošenje primjedbi.
                  
               
                     (25)
                  
                  
                     Komisija nije zaprimila primjedbe koje bi dovele do zaključka da bi navedeni završetak bio protivan interesu Unije.
                  
               
                     (26)
                  
                  
                     Ova je Odluka u skladu s mišljenjem Odbora osnovanog u skladu s člankom 25. stavkom 1. osnovne uredbe,
                  
               DONIJELA JE OVU ODLUKU:
         
            Članak 1.
            Završava se djelomična privremena revizija kompenzacijskih mjera koje se primjenjuju na uvoz određene kalifornijske pastrve podrijetlom iz Republike Turske u mjeri u kojoj se odnose na podnositelja zahtjeva i koja je trenutačno je razvrstana u oznake KN ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 i ex 0305 43 00 (oznake TARIC 0301919011, 0302118011, 0303149011, 0304429010, 0304829010 i 0305430011).
         
         
            Članak 2.
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 9. ožujka 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 176, 30.6.2016., str. 55.
         
         
            (2)  Provedbena uredba Komisije (EU) 2015/309 оd 26. veljače 2015. o uvođenju konačne kompenzacijske pristojbe i konačnoj naplati privremene pristojbe uvedene na uvoz određene kalifornijske pastrve podrijetlom iz Turske (SL L 56, 27.2.2015., str. 12.).
         
            (3)  Provedbena uredba Komisije (EU) 2018/823 оd 4. lipnja 2018. o prekidu djelomične privremene revizije kompenzacijskih mjera koje se primjenjuju na uvoz određene kalifornijske pastrve podrijetlom iz Republike Turske (SL L 139, 5.6.2018., str. 14.).
         
            (4)  Uvodna izjava 49. Provedbene uredbe (EU) 2018/823.
         
            (5)  Provedbena uredba Komisije (EU) 2020/658 оd 15. svibnja 2020. o izmjeni Provedbene uredbe (EU) 2015/309 o uvođenju konačne kompenzacijske pristojbe i konačnoj naplati privremene pristojbe uvedene na uvoz određene kalifornijske pastrve podrijetlom iz Turske nakon privremene revizije u skladu s člankom 19. stavkom 4. Uredbe (EU) 2016/1037 Europskog parlamenta i Vijeća (SL L 155, 18.5.2020., str. 3.).
         
            (6)  Provedbena uredba Komisije (EU) 2021/823 оd 20. svibnja 2021. o uvođenju konačne kompenzacijske pristojbe na uvoz određene kalifornijske pastrve podrijetlom iz Turske nakon revizije zbog predstojećeg isteka mjera u skladu s člankom 18. Uredbe (EU) 2016/1037 Europskog parlamenta i Vijeća (SL L 183, 25.5.2021., str. 5.).
         
            (7)  SL C 40, 5.2.2021., str. 12.
         
         
            (8)  SL C 380, 20.9.2021., str. 15.